Damanhūras
Damanhūras (arab. دمنهور = Damanhūr, kopt. Ⲧⲙⲉⲛϩⲱⲣ) – miestas Egipto šiaurėje, Nilo deltoje, 70 km į rytus nuo Aleksandrijos. Beheiros muchafazos administracinis centras. Pro miestą eina Aleksandrijos–Kairo geležinkelis ir automagistralė. Tekstilės (kilimų audimo, medvilnės valymo), maisto (aliejaus) pramonė. Prekyba medvilne, ryžiais, datulėmis. Netoli Damanhūro yra senovinio Naukratijos miesto griuvėsiai.